**Samandráttur av avgerðum
tiknar av Skatta- og avgjaldskærunevndini
29. august 2007**

**Avgerð nr. 07-03-31-48 frá 29.08.2007**
*- mvg – rætting av avgjaldsupphædd
- mvg-lógin § 17*

Toll- og Skattstova Føroya hevði í 2003 loyvt P/F X at gera rættingar í meirvirðisgjaldinum mótvegis keyparunum og hevði í hesum sambandi afturgoldið felagnum part av meirvirðisgjaldinum, sum felagið hevði rindað av arbeiðslønum. Men í roknskapinum fyri 2003 og 2004 hevur felagið inntøkuført ávikavist kr. 686.943 og kr. 603.421, sum er partur av afturbering av meirvirðisgjaldi. Toll- og Skattstova Føroya metir, at tá felagið ikki hevur rættað meirvirðisgjaldið mótvegis keyparunum, skal meirvirðisgjaldið rindast til landskassan. Skatta- og avgjaldskærunevndin staðfesti avgerðina hjá Toll- og Skattstovu Føroya, at P/F X hevur ikki rætt til at inntøkuføra meirvirðisgjaldið.

**Avgerð nr. 06-02-22-28 frá 29.08.2007**
*- kapitalvinningur - niðurskriving av partapeningi
- kapitalvinningsskattalógin § 1*

Partapeningurin í Sp/f X varð lækkaður og útgoldið varð til tveir av fimm partaeigarum. Toll- og Skattstova Føroya metti, at útlutanin skuldi viðgerast sum vinningsbýti. Skatta- og avgjaldskærunevndin vísti málinum til Toll- og Skattaráð Føroya til viðgerðar eftir § 1, stk. 4 í kapitalvinningsskattalógini.

**Avgerð nr. 07-02-22-34, 07-02-22-35 og 07-02-22-36 frá 29.08.2007**
*- søla av partabrøvum til útgevandi felagið
- kapitalvinningsskattalógin § 1, § 27, § 28*

Partaeigarar høvdu selt partabrøv til útgevandi felagið og mettu, at sølurnar vóru skattafríar m.a. vísandi til skiftisreglurnar í kapitalvinningsskattalógini. Toll- og Skattstova Føroya metti, at sølurnar skuldu viðgerast sum útlutanir av vinningsbýti, og at vinningsbýtisavgjald tí skuldi latast. Skatta- og avgjaldskærunevndin staðfesti avgerðirnar hjá Toll- og Skattstovu Føroya.